Oulussa Pateniemen Honkapirtillä toimii urheilu- ja liikuntavälinelainaamo, josta voi ottaa harrastusvälineitä lainaan kolmeksi viikoksi. Kuva: Aki Vartiainen

Pateniemessä Honkapirtin yhteisötalolla toimiva liikuntavälinelainaamo lainaa lahjoitettuja urheiluvälineitä kenen tahansa käyttöön. Oulun kaupungin työllisyyspalveluiden organisoima liikuntavälinelainaamo on ottanut lahjoituksia vastaan talvesta 2014–2015 lähtien.

– Olemme sosiaalisen median kautta pyrkineet saamaan tämä ihmisten tietoisuuteen. Monilla jää kamppeita käyttämättä ja haluamme kertoa ihmisille, että älkää jättäkö kamppeita lojumaan ja odottamaan kaatopaikalle viemistä, vaan tuokaa vaikka tänne, jos ne ovat vielä käyttökelpoisia, työnohjaaja Jari Uusitalo kertoo.

Honkapirtiltä voi lainata kolmeksi viikoksi käyttöönsä esimerkiksi sukset, monot, sauvat tai luistimet. Talviurheiluvälineiden lisäksi uusien harrastuksien kokeilunhaluisille on tarjolla myös pyöriä, rullaluistimia ja muita kesäharrastustarvikkeita.

– Haluamme tarjota tätä palvelua kaikenikäisille, ei tarvitse olla oululainenkaan, että voi lainata tavaroita. Honkapirtin lähellä on luistelukenttä ja hiihtolatuja, ja tarvikkeita ei välttämättä tarvitse ottaa kotiin asti, vaan voi lähteä tähän lähelle kokeilemaan.

Viime aikoina lainaamo on saanut vastaan keskimääräistä enemmän lahjoituksia aktiivisen sosiaalisen median kampanjoinnin ansiosta. Honkapirtillä otetaan edelleen vastaan lahjoituksia ja tällä hetkellä tarvetta on hiihtovälineistä, lumikengistä, luistimista, pyöristä sekä sisä- ja kesäharrastusvälineistä. Uusitalo toivottaa lahjoittajat tervetulleiksi.

– Lasten ja nuorten kokoja tarvitaan aina, sillä niille kysyntä on suurin. Eniten valikoimassa on aikuisten suksia.